Veðurstofan hefur nú varað við veðri um allt land á morgun en appelsínugul viðvörun hefur verið gefin út fyrir þriðjudag og miðvikudag . Vegagerðin hefur að auki tilkynnt víðtækar lokanir um land allt næstu daga en búast má við að veðrið verði sem verst annað kvöld . „ Það er bara þessi hraðvaxandi norðanátt á vestanverðu landinu á morgun , það verður ekkert ferðaveður á norðanverðu landinu og verður veðrið orðið mjög slæmt suðvestan til líka síðdegis á morgun og annað kvöld , “ segir Elín Björk Jónasdóttir , veðurfræðingur hjá Veðurstofu Íslands í samtali við Fréttablaðið . Ekki tekin ákvörðun um hvort rauð veðurviðvörun verði gefin út Aðspurð hvort gefin verði út rauð veðurviðvörun á morgun segir Elín að slík ákvörðun hafi ekki enn verið tekin . „ Það verður gert í samráði við almannavarnir þegar aðeins nær dregur . Veðurstofan gerir það ekki ein og við þurfum að fá aðeins fleiri spár áður en við tökum ákvörðun , “ segir Elín . Þá er búist við að veðrið verði ágætt framan af degi á höfuðborgarsvæðinu og segir Elín að skólastarf muni líklegast ekki raskast þar . „ Það þarf að fylgjast vel með tilkynningum um slíkt á norðanverðu landinu . Staðan er þannig að það ætti í raun enginn að vera að fara neitt út úr húsi þar , og þá sem sagt ekki norðvestan til og austur fyrir Eyjafjörð á morgun . “ Viðvaranir um miðnætti þriðjudaginn 10. desember . Mynd / Veðurstofa Íslands / Skjáskot Hvetur fólk til að vaða ekki út í óvissu Að sögn Davíðs Más Bjarnasonar , upplýsingafulltrúa Landsbjargar , verða björgunarsveitir með meiri viðbúnað á meðan veðrið stendur yfir . „ Við höfum einbeitt okkur að því í dag að styðja við Veðurstofuna og miðla upplýsingum , sérstaklega til ferðamanna , “ segir Davíð í samtali við Fréttablaðið . „ Það verða sendar út sérstakar tilkynningar á ýmsum tungumálum til fimm þúsund ferðaþjónustuaðila og svo erum við að nota vefinn og rúmlega hundrað upplýsingaskjái út um allt land , “ segir Davíð en hann segir að öðru leyti sé verið að fara yfir stöðuna . „ Um leið ítrekum við þessi tilmæli sem óma hérna frá öllum aðilum að fólk fylgist með færð á vegum og veðurspám og láti það frekar bíða að keyra á milli landshluta heldur en að vera að vaða út í einhverja óvissu , “ segir Davíð að lokum .